I mange måneder har bestyrelsen for Dronninglund Fjernvarme måttet forholde sig til stærkt utilfredse kunder. De føler, at bestyrelsen har snydt dem for 6000 kroner, da de aldrig fik den varmechek, de var berettiget til. Kunderne forsøgte først at indgå et forlig med bestyrelsen om erstatning, men nu truer de med sagsanlæg. Og det er en stærkt amputeret bestyrelse, der nu står i spidsen for Dronninglund Fjernvarme, efter formand Svend B. Bøgh mandag har trukket sig, og der nu kun er fire af syv medlemmer tilbage. Svend B. Bøgh har i forbindelse med sin afgang sendt den øvrige bestyrelse en mail med begrundelsen for sit exit, som han ønskede skulle lægges op på fjernvarmeværkets hjemmeside. Det har den tilbageværende bestyrelse dog nægtet, fortæller den tidligere formands advokat Søren Bergenser. - I forbindelse med sagen om varmecheken har han (Svend B. Bøgh, red.) følt sig presset til at fremstille tingene på en måde, som ikke svarer til, hvordan han oplever virkeligheden, siger Søren Bergenser. Ifølge advokaten er det to af de tilbageværende bestyrelsesmedlemmer, der står bag presset, som nu har fået formanden til at trække sig. - Han synes ikke, det giver mening at sidde i bestyrelsen under de forhold, siger Søren Bergenser. Bestyrelsens næstformand, Carsten Møller Nielsen, vil ikke udtale sig om formandens afgang, men siger, at de tilbageværende bestyrelsesmedlemmer samles mandag aften for at finde ud af, hvad der nu skal ske.

Opsummering:
To bestyrelsesmedlemmer hos Dronninglund Fjernvarme har presset formanden så meget, at han nu har trukket sig.